දෝෂාභියෝගයට පක්ෂව ඡන්දය ලබාදුන් එජාප මන්ත්‍රීවරුන්ට එරෙහිව විනය පරික්ෂණයක් පැවැත් විමට එජාපය විසින් තීරණය ඇති බවත්, එය අභියෝගයට ලක්කරමින් අධිකරණය හරහා තහනම් නියෝගයක් ලබා ගැනීමට කටයුතු කරන බවත් පාර්ලිමේන්තු මන්ත්‍රී මනූෂ නානායක්කාර මහතා පැවසීය.දෝෂාභියෝගයට පක්ෂව ජන්දය දිම ගැන කරුණු දක්වන ලෙස දන්වමින් එජාපයෙන් එවා ඇති ලිපියට කිසිඳු නෛතික පදනමක් නොමැති බවද හෙතෙම කිවේය.ජනමාධ්‍ය හා ප්‍රවෘත්ති දෙපාර්තුමේන්තුවේ ඊයේ (21) පැවති මාධ්‍ය හමුවට සහභාගි වෙමින් නානායක්කාර මහතා එසේ ප්‍රකාශ කළේය.ෆයිසර් මුස්තාපා නීතිඥ සමාගම හරහා තමන් අධිකරණයට කරුණු දැක්වීම සිදුකරන බව පවසන මනූෂ නානායක්කාර මහතා මීට කලින්ද දීර්ඝකාලීනව බලපාන ලෙස තහනම් නියෝගයක් ගෙන ඇති බව පැවසීය.ශ්‍රී ලංකාවේ කීර්තිනාමය යටපත් කිරීමට කටයුතු කරන පිරිසක් දෝෂාභියෝගයට විරුද්ධව කටයුතු කළ බවත් රටට වළ කපන කණ්ඩායමක් ලෙස කටයුතු කිරීමට තමාට නොහැකි බවත් ජනමාධ්‍ය හා ප්‍රවෘත්ති අමාත්‍යාංශයේ අධීක්ෂණ මන්ත්‍රී මනූෂ නානායක්කාර මහතා පැවසීය.දෝෂාභියෝගයට පක්ෂව, විපක්ෂව හෝ ඊට ඡන්දය භාවිතා නොකර සිටීම ඕනෑම මන්ත්‍රීවරයකුට අයිතිය තියෙන බවත්, තමන් හෘද සාක්ෂියට එකගව නිවරදි තීරණය ගත් බවත් මන්ත්‍රීවරයා කීවේය.දෝෂාභියෝගයට පක්ෂව ඡන්දය නොදෙන ලෙසට ජනවාරි 8 වැනිදාත්, 10 වැනිදාත් ලිපි දෙකක් එවා තිබු බව පවසන ඒ මහතා ඒ හරහා ඒකාධිපතිත්වයක් පෙන්නුම් කරන බව හෙතෙම ප්‍රකාශ කළේය.විනය පරික්ෂණ ගෙන ඒම එජාපයට පුරුද්දක් වී ඇති බවත්, එවැනි සංදර්ශන මිට පෙරද බොහෝ අවස්ථාවල දක්නට ලැබුණු බවත් පාර්ලිමේන්තු මන්ත්‍රී මනූෂ නානායක්කාර මහතා පැවසීය.කවුරුන් කුමන බලපෑම කළද ජනාධිපති මහින්ද රාජපක්ෂ මහතා ප්‍රමුඛ වත්මන් රජය ගෙනයන සංවර්ධන වැඩපිළිවළ කිසිදු අයුරකින් අඩාල කිරිමට කිසිවෙකුට නොහැකි බවද නානායක්කාර මහතා පෙන්වාදුන්නේය.එජාපයෙන් ඉවත් වී ඇද්දැයි මාධ්‍යවේදියකු මන්ත්‍රීවරයාගෙන් ඇසු ප්‍රශ්නයකට පිළිතුරු දුන් ඒ මහතා පාර්ලිමේන්තු මන්ත්‍රී මනූෂ නානායක්කාර මහතා මෙසේද කීවේය.එජාපය උත්සහ කළේ හිටපු අගවිනිසුරුවරිය හරහා සෝෂාභියෝගයට ඡන්දය ලබාදීම වැරදි බවට පෙන්වමින් අපගේ මන්ත්‍රී ධූරය අහෝසි කරන්න.